Na osnovu člana 36 Zakona o državnoj upravi (“Službeni list CG” Br. 78/18), a u vezi sa članom 13a Zakona o visokom obrazovanju (Sl. list CG", br. 44/2014, 52/2014, 47/2015, 40/2016, 42/2017, 71/2017 i 55/2018) i člana 18 Statuta Agencije, Agencija za kontrolu i obezbjeđenje kvaliteta visokog obrazovanja donosi

**STANDARDI I SMJERNICE**

**ZA AKREDITACIJU STUDIJSKIH PROGRAMA**

**UVODNE NAPOMENE**

*Akreditacija studijskih programa je proces kojim se postiže javno priznanje studijskog programa kroz ocjenu kvaliteta, usklađenosti sa potrebama tržišta rada, usvojenim standardima i uporedivosti sa istim ili sličnim programima u inostranstvu.*

U postupku akreditacije posebno se provjerava konzistentnost, efektivnost i primjenljivost planiranog studijskog programa kroz tri faze:

* 1. Definisanje ciljeva kroz jasno definisane ishode učenja, koje studenti treba da postignu nakon završenih studija, što podrazumijeva definisanje profesija preko ishoda učenja potrebnih za buduće tržište rada;
  2. Implementaciju studijskog programa, sa fokusom na instrumente, mjere, kapacitete, ljudske i infrastrukturne kapacitete, studentske servise, resurse ustanove visokog obrazovanja, studentske servise, didaktička područja i principe za planirani studijski program;
  3. Kontinuirano obezbjeđenje i unaprjeđenje kvaliteta.

Svrha standarda je da prikažu uslove koje treba da ispuni studijski program za uspješnu organizaciju i implementaciju. Oni treba da su usklađeni, odnosno da proizilaze iz Evropskih standarda i smjernica za obezbjeđenje kvaliteta na evropskom prostoru visokog obrazovanja (u daljem tekstu: ESG**[[1]](#footnote-1)**). Pojedinačni standardi i smjernice za akreditaciju studijskog programa se odnose na sljedeće:

STANDARD 1. Ustanova visokog obrazovanja

STANDARD 2. Struktura studijskog programa i koncepcija za realizaciju

Standard 3. Resursi

Standard 4. Upravljanje kvalitetom

Standard 5 Dokumentacija

Standard 6 Uporedni primjeri dobre prakse

Dodatni standardi i smjernice se odnose na:

Standard 7. Akreditacija studijskih programa za studije na daljinu

Standard 8. Akreditacija studijskih programa na engleskom jeziku

Standard 9. Akreditacija programa doktorskih studija

**OSNOVNI PODACI O STUDIJSKOM PROGRAMU**

|  |
| --- |
| **Podaci i klasifikacije koje, u skladu sa akademskim sistemom, treba prikazati:** |
| * Naziv programa; * Pripadnost (akademske ili primijenjene studije i oblast**[[2]](#footnote-2)**); * Organizaciju studijskog programa (ustanova-organizaciona jedinica, zajednički program sa drugom domaćom ili inostranom ustanovom[[3]](#footnote-3)); * Način organizacije studijskog programa (klasična nastava/učenje na daljinu[[4]](#footnote-4)); * Nivo koji se stiče poslije završetka studija[[5]](#footnote-5); * Predviđeno vrijeme trajanja studijskog programa i potreban broj osvojenih kredita (prema ECTS-u); * Uslovi i postupak vrjednovanja za upis na studijski program; * Broj studenata planiran za upis na prvu godinu i ukupno na studijskom programu; * Planirani datum primjene studijskog programa (studijska godina) i datum kad je planirano da se program javno prezentira; * Iznos i vrsta školarine. |

**STANDARD 1. USTANOVA VISOKOG OBRAZOVANJA**

|  |
| --- |
| **Ustanova koja planira da realizuje studijski program treba da ima status regulisan u skladu sa Zakonom o visokom obrazovanju[[6]](#footnote-6)** |
| 1. Osnovni podaci o osnivanju i razvoju ustanove (datumi i odluke, promjene u organizaciji i radu); 2. Interna organizaciona struktura (jedinice i drugi oblici organizacionih cjelina i djelatnosti ustanove sa kratkim opisom sastava i funkcija), uključenost eksternih članova (studenti, poslodavci i ostali) u upravljačkim strukturama i njihova uloga i doprinos; 3. Organi upravljanja i rukovođenja ustanovom i organizacionim cjelinama: tijela, njihova uloga i postupak izbora; 4. Pregled djelatnosti ustanove; 5. Pregled integrisanih funkcija i djelatnosti na ustanovi; 6. Misija, vizija i glavni strateški ciljevi koje ustanova nastoji da ostvari preko studijskih programa, mogućnosti zapošljavanja svršenih studenata, međunarodne saradnje, naučno-istraživačke djelatnosti, odnosno umjetnosti i kulture, brige o studentima, obezbjeđenja kvaliteta, poslovanja i sl.; 7. Posebni značaj i specifičnosti ustanove u obrazovnom, istraživačkom, odnosno umjetničkom radu; 8. Strategija i aktivnosti za obezbjeđenje kvaliteta obrazovanja, istraživanja, odnosno umjetničkog rada, tijela koja se kontinuirano bave područjem obezbjeđenja kvaliteta, stepen implementacije dokumenta za obezbjeđenje kvaliteta (postojanje dokumenta i procjena efekata njihove primjene u periodu od pet godina); 9. Opšti stav o međunarodnoj uporedivosti ustanove, njene organizacione strukture i djelatnosti (medjunarodne ustanove ). |
| **ODGOVARAJUĆI ESG:**  **ESG 1.1. Politika rada i procedure za obezbjeđenje kvaliteta**  **ESG 1.2. Priprema i odobravanje programa**  **ESG 1.8. Javno informisanje** |

**STANDARD 2. STRUKTURA STUDIJSKOG PROGRAMA I KONCEPCIJA ZA REALIZACIJU**

|  |
| --- |
| **2.1. Ciljevi studijskog programa:** |
| * Akademska klasifikacija (akademske ili primijenjene studije) i obrazloženje pripadnosti nivou visokog obrazovanja u okviru Crnogorskog kvalifikacionog okvira (u daljem tekstu: CKO) i usklađenosti sa Evropskim kvalifikacionim okvirom (u daljem tekstu:EKO); * Ciljevi studijskog programa i njihova usklađenost sa osnovnim ciljevima ustanove uz obrazloženje; * Formalna usklađenost ciljeva programa sa njegovom klasifikacijom i nivoom u CKO-u uz obrazloženje. |
| **2.2. Ishodi učenja** |
| **Principi za ishode učenja[[7]](#footnote-7)**  **Princip 1:** Procedura za akreditaciju treba da uzme u obzir ishode učenja i njihovu ocjenu, tako da se stekne njihovo priznavanje u odluci o akreditaciji;  **Princip 2:** Procedura za akreditaciju treba da procijeni da li su ishodi učenja u skladu sa CKO-om i/ili EKO-om za visoko obrazovanje;  **Princip 3:** Ishodi učenja su zajednička obaveza zaintresovanih strana i na taj način postupak akreditacije treba da procijeni da li su ustanove uvažile njihovo mišljenje prilikom dizajniranja ili revidiranja programa i ishoda učenja;  **Princip 4:** Procedurom za akreditaciju treba da bude procijenjeno da li su ishodi učenja i njihova procjena od strane ustanove visokog obrazovanja razumljivi i javni.  **Princip 5:** Procedurom za akreditaciju treba da bude procijenjeno da li će nastavni plan i programi omogućiti studentima da postignu željene ishode učenja i da li je ustanova primijenila odgovarajuće mehanizme da to procijeni;  **Princip 6:** Akreditacioni izvještaj treba da sadrži dio koji se eksplicitno odnosi na ishode učenja;  **Princip 7:** Postupkom akreditacije procjenjuje se spremnost ustanove za sprovođenje ishoda učenja. |
| U skladu sa navedenim principima, primarno je da se ishodi učenja za cjelokupni program obrazlože na način kojim će:   * biti dostupni zainteresovanim stranama, primarno nastavnicima i studentima, * biti uporedivi sa Dablinskim deskriptorima[[8]](#footnote-8), * postojati mogućnost za njihovu provjeru u okviru internog sistema obezbjeđenja kvaliteta, * biti dostupni, realni i odražavati napredak u datoj oblasti, * omogućiti razvijanje saradnje sa relevantnim stranama. |
| **2.3. Usaglašenost ishoda učenja sa ciljevima studijskog programa** |
| * Ciljevi programa će se sistematski sprovoditi u praksi. Postoje informacije o tome kako svaki predmet ili modul doprinosi ostvarenju ciljeva; * Svi predmeti ili moduli opisani u "priručniku za predmete/module", sadrže informacione liste koje su dostupne zainteresovanim stranama (primarno studentima i nastavnicima); * Postoji jasan opis znanja, vještina i kompetencija, koji se od studenata očekuje da steknu nakon odslušanih pojedinih predmeta; * Ishodi učenja su jasni i razumljivi za nastavnike i studente. |
| **2.4. Perspektive na tržištu rada, praktični značaj i profesionalne potreba za studijskim programom** |
| * Postoji tražnja na tržištu rada za diplomcima koji posjeduju kompetencije planirane ishodima učenja na studijskom programu ili se očekuju takvi trendovi u srednjem roku; * Kompetencije dozvoljavaju diplomiranim studentima na studijskom programu da rade na tržištu rada usklađenom sa takvim kvalifikacijama; * Studijski program je povezan sa profesionalnom praksom (praktični zadaci, projekti, rad kod poslodavaca tokom studija[[9]](#footnote-9)). |
| **2.5. Prijavljivanje i uslovi za upis na studijski program** |
| * Procedure za upis na studijski program su regulisane, strogo se primjenjuju, transparentne su i omogućavaju jednostavnije ostvarenje planiranih ishoda učenja; * Planirani uslovi za upis obezbjeđuju da kandidati posjeduju potrebne kompetencije za nesmetan nastavak formalnog obrazovanja; * Svi kandidati moraju da budu jednako tretirani; * Jasne i dostupne procedure za sve zainteresovane kandidate; * Obezbijeđeni uslovi za planirani broj studenata. |
| **2.5.1 Ostali preduslovi za prohodnost kandidata kod upisa na studijski program** |
| Procedura za upis treba da sadrži preduslove potrebne za nastavak planiranog formalnog obrazovanja u pogledu usvojenih kriterijuma:   * Postignuti nivo obrazovanja neophodan za upis; * Dodatni uslovi za upis kandidata koji uzimaju u obzir rezultate postignute u prethodnom školovanju i rezultate postignute na prijemnom ispitu, odnosno ispitu za provjeru sklonosti i sposobnosti, u skladu sa pravilima; * Transparentno ocjenjivanje kod provjera za upis. |
| **2.6. Nastavni plan i program** |
| * Nastavni plan i program moraju biti planirni tako da omogućavaju postizanje ishoda učenja za vrijeme predviđeno za završetak studija; * Sadržaj nastavnog plana je javno dostupan u priručniku i na web stranici ustanove; * Studenti su, na početku nastave, upoznati sa predmetima kroz informacioni paket za sve predmete. |
| **2.7. Obrazovne metode** |
| * Sve obrazovne metode, didaktička sredstva, rad u laboratoriji i seminari jasno su istaknuti u okviru informacionog paketa za sve predmete. |
| **2.8. Ispiti (koncept i organizacija)** |
| * Broj, vrsta i organizacija ispita su planirani tako da podrže ostvarivanje planiranih ishoda učenja u vremenu planiranom za završetak studija; * Studenti imaju dovoljno vremena da se pripreme za ispite; * Oblik ispita je istaknut u informacionom paketu za svaki predmet/modul; * Studenti su informisani o zahtjevima na ispitu, koji su u skladu sa obrazovnim ciljevima predmeta/modula; * Organizacija ispita ne utiče na produžetak vremena studiranja; * Kriterijumi za ocjenjivanje su transparentni za nastavnike i studente i garantuju postizanje ishoda učenja; * Završetak ciklusa studijskog programa je jasno definisan (teza ili drugi nezavisni zadatak). |
| **2.9. Nastava, učenje i ocjenjivanje je orjentisano na studenta** *- Student je u centru obrazovnog procesa)* |
| Obezbijeđeni uslovi za realizaciju studijskog programa na način koji podstiče studente da imaju aktivnu ulogu u procesu učenja i da pri tom praćenje i ocjenjivanje studenata odražava ovaj pristup. Pristup i koncept nastave i učenja igraju važnu ulogu u podsticanju motivacije, samorefleksije studenata i njihovo angažovanje u procesu učenja. To zahtijeva pažljivo razmatranje, osmišljavanje i sprovođenje studijskog programa i procjenu postignutih rezultata. Implementacija nastave i učenja sa „studentom u centru obrazovnog procesa“, prepoznaje, uvažava i podstiče potrebu da:   * postoje realne razlike kod studenata i njihovih potreba u toku studija, * postoje fleksibilni putevi učenja, * budu korišćeni različiti načini realizacije nastave, * fleksibilno se koristi niz pedagoških metoda, * budu redovno procenjivani i prilagođavani načini realizacije nastave i korišćene pedagoške metode, * razvija se osjećaj autonomije kod studenata, * budu obezbijeđene adekvatne smjernice i podrška nastavniku, * promoviše se uzajamno poštovanje odnosa student-nastavnik,   postoje odgovarajuće procedure za postupanje po primjedbama studenata. |
| **ODGOVARAJUĆI ESG:**  **ESG 1.2. Priprema i odobravanje programa**  **ESG 1.3. Student u centru nastave, učenja i ocjenjivanja**  **ESG 1.4. Upis studenata, napredovanje, sticanje i izdavanje diplome** |
| S obzirom na značaj ocjenjivanja za napredovanje studenata i njihove buduće karijere, procesi obezbjeđenja kvaliteta kod ocjenjivanja uzmaju u obzir sljedeće:   * Nastvanici su upoznati sa postojećim metodama provjere znanja i ispitivanja i imaju institucionalnu podršku u razvoju ovih vještina u svojoj oblasti; * Kriterijumi i načini provjere znanja, kao i kriterijumi za postignutu ocjenu unaprijed su objavljeni; * Ocjena pokazuje studentima u kojoj mjeri su postigli željene ishode učenja; * Studenti dobijaju povratne informacije i, ako je potrebno, koriste konsultacije o procesu ocjenjivanja; * Gdje je to moguće, ocjenjivanje vrši više od jednog nastavnika; * Kod uslova za ocjenu uzimaju se u obzir eventualne olakšavajuće okolnosti; * Ocjenjivanje je konzistentno, primjenjuje se za sve studente i sprovodi u skladu sa objavljenim pravilima; * Predviđena je formalna procedura za studentske žalbe. |

**Standard 3. RESURSI**

|  |
| --- |
| **3.1. Osoblje angažovano na realizaciji studijskog programa** |
| * Sastav i stručnost nastavnika treba da obezbijede postizanje očekivanih ishoda učenja u vremenu planiranom za završetak studija; * Istraživanja i razvojne aktivnosti zaposlenih su takve da obezbijede postizanje planiranog nivoa obrazovanja; * Mogućnosti za budući razvoj zaposlenih su definisane i dostupne. |
| **3.2. Finansiranje i infrastrukturni resursi** |
| * Obezbijeđena je finansijska održivost programa ; * Infrastruktura (sale, laboratorije, biblioteke...) i njihovo korišćenje ispunjava kvalitativne i kvantitativne zahtjeve; * Jasno je definisana saradnja na osnovu koje ustanova koristi infrastrukturu drugih (spoljnih) partnera za obuku i obrazovanje studenata; * Ustanova je u stanju da reaguje na probleme, rješava finansiranje, obezbjeđuje osoblje i upisuje potreban broj studenata. |
| **ODGOVARAJUĆI ESG:**  **ESG 1.5. Nastavno osoblje**  **ESG 1.6. Resursi za učenje i podršku studentima** |

**Standard 4. UPRAVLJANJE KVALITETOM**

|  |
| --- |
| **4.1. Obezbjeđenje kvaliteta** |
| * Ustanova posjeduje dokumenta i instrumente za obezbjeđenje kvaliteta nastave, istraživanja i umjetničkog rada; * Sistem obezbjeđenja kvaliteta je osmišljen tako da obezbijedi kontinuirano poboljšanje studijskog programa; * Sistem obezbjeđenja kvaliteta omogućava da se otkriju propusti u postizanju obrazovnih ciljeva, da se provjeri da li su postavljeni ciljevi dostižni, da se pripreme i sprovedu odgovarajuće mjere za ispravljanje propusta i poboljšanje; * Sistem obezbjeđenja kvaliteta ima jasno definisane odgovornosti, uključuje studente i druge zainteresovane strane. |
| **4.2. Instrumenti, metode i rezultati** |
| * Koriste se metode i instrumenti kako bi se kvalitet studijskog programa održavao i razvijao. Oni su dokumentovani i redovno se kontrolišu; * Dobijeni podaci se ocjenjuju kao dio sistema za obezbjeđenje kvaliteta. Oni pružaju potrebne informacije i dozvoljavaju izvođenje zaključaka; * Ako je studijski program uspješno završen, provjerava se i zapošljavanje i stavovi diplomiranih studenata bez obzira da li su kontrole aktivne u toku studija. Ti zaključci dozvoljavaju da slabosti budu prepoznate i ispravljene. |
| **ODGOVARAJUĆI ESG:**  **ESG 1.1. Politika rada i procedure za obezbjeđenje kvaliteta**  **ESG 1.2. Priprema i odobravanje programa**  **ESG 1.7. Informisanje**  **ESG 1.9. Monitoring i periodična provjera programa**  **ESG 1.10. Periodična eksterna ocjena kvaliteta programa** |

**Standard 5. DOKUMENTACIJA**

|  |
| --- |
| **5.1. Pravila** |
| * Ustanova raspolaže svim važnim propisima za studijski program koji obuhvataju ključna pravila u vezi sa upisom, tokom studija i završetkom programa. |
| **5.2. Diploma i dodatak diplomi** |
| * Izdavanja dvojezične diplome (crnogorski/ engleski jezik) sa dodatkom diplomi je obavezno; * Dodatak diplomi pruža informacije o studijskom programu i planiranim ishodima učenja. |

**Standard 6. UPOREDNI PRIMJERI DOBRE PRAKSE**

|  |
| --- |
| **6.1. Primjeri uporedivih implementiranih studijskih programa na drugim ustanovama visokog obrazovanja** |
| Uporedivost se odnosi na:   * Stepen usaglašenosti ciljeva studijskog programa; * Stepen usaglašenosti ishoda učenja stidijskog programa; * Stepen usaglašenosti kurikuluma stidijskog programa. |

**DODATNI STANDARD I SMJERNICE**

**ZA AKREDITACIJU STUDIJA NA DALJINU**

**Standard 7. AKREDITACIJA STUDIJSKIH PROGRAMA ZA studijE NA DALJINU[[10]](#footnote-10)**

|  |
| --- |
| **7.1. Osnovni principi za organizaciju studija na daljinu (DL)[[11]](#footnote-11)** |
| Studije na daljinu su specifične za organizaciju i realizaciju, jer koriste mogućnosti savremene informaciono-komunikacione tehnologije (ICT tehnologije) za nastavni proces i komunikaciju između učesnika u obrazovanju. ICT koncept ne ograničava nijedan od aktuelnih preduslova za organizaciju nastavno-obrazovanog procesa:   * *Studijama na daljinu* obezbjeđuje se isti kvalitet kao za studije koje se realizuju na tradicionalni način; * *Studije na daljinu se* tretiraju na isti način kao i studije koje se realizuju na tradicionalni način, a studenti mogu, bez dodatnih uslova, da prelaze sa jednog na drugi oblik studiranja, ako za to postoje ostali uslovi; * *Angažovanje (opterećenje) nastavnog osoblja* obračunava se na isti način kao kod tradicionalno organizovanih studija, tj. na osnovu broja časova (obima nastavnog materijala i potrebnog vremena da se studentima pomogne u usvajanju materijala); * *Broj studenata* koji može da se upiše na studijski program sa DL-om ograničava se uslovima koje ustanova može ispuniti da adekvatno organizuje i cjelovito kontroliše nastavu, ispitivanja, ocjenjivanja i komunikaciju nastavnika, saradnika i administracije sa studentima. Isti kriterijumi se primjenjuju kod kurseva, predmeta i modula za koje se organizuje nastava na daljinu.   Za organizaciju DL-a neophodno je da:   * *Kompletan nastavni materijal z*a akreditaciju programa bude unaprijed pripremljen i dostupan; * *Prostor, oprema i potrebna infrastruktura* za realizaciju programa budu obezbijeđeni; * *Nastavno osoblje* koje učestvuje u realizaciji programa ima određene kompetencije neophodne *za* realizaciju studija na daljinu; * Poseban značaj za programe imaju saradnici u nastavi (e-tutori); * *Stručno nenastavno osoblje* za podršku učenju treba da bude obezbijeđeno i da posjeduje potrebne kompetencije; * *Ispitivanje studenata* vrši se neposredno, kao kod tradicionalno organizovanih studija u prostorijama institucije (ili u dislociranim centrima, ako za to postoje uslovi). |
| **7.2. Namjena i preporuke za DL** |
| * *Studije na daljinu* mogu se organizovati za obrazovno-naučnu i obrazovno-umjetničku oblast,ako se nastavni sadržaj može kvalitetno prezentovati i usvojiti primjenom tehnologija i metoda DL-a, ako obezbjeđuju iste ishode učenja, efikasnost studiranja i nivo kvalifikacije kao i u slučaju tradicionalnog načina realizacije studija; * Studijski program na daljinu može da se organizuje na akademskim i primijenjenim programima osnovnih i postdiplomskih studija; * Realizacija studijskog programa treba da bude metodološki prilagođena učenju na daljinu; * U pripremi, odobravanju i realizaciji studijskog programa veoma je važna i uporedna praksa visokoobrazovnih sistema koji imaju dugu i uspješnu tradiciju u realizaciji takvih programa*.* |

**7.3. SMJERNICE ZA STUDIJE NA DALJINU**

|  |
| --- |
| **7.3.1. Motivacija i ciljevi** |
| * Motiv i ciljevi za realizaciju studijskog programa sa DL-om treba da budu usaglašeni sa usvojenom misijom, vizijom i ciljevima razvoja visokog obrazovanja i ustanove. |
| **7.3.2. Nastavni plan i materijali** |
| * *Nastavni plan (struktura studijskog programa), programi i materijali za* DL, u pogledu sadržaja, obima i kvaliteta potpuno treba da odgovaraju predviđenim ishodima učenja; * Nastavnim planom treba *jasno definisati metode i tehnologije DL-a*; * *Kompletan nastavni materijal* za studijski program treba unaprijed pripremiti u elektronskom obliku tako da je *online dostupan***;** * *Akademska i administrativno-tehnička podrška* studentima precizno se definišu, uz detaljan opis načina i dinamike komunikacije i interakcije sa studentima. |
| **7.3.3. Prostor i oprema** |
| Ustanova visokog obrazovanja treba da obezbijedi:   * Tehničku opremu u vidu *integrisane računarske platform*e za realizaciju DL-a; * *Prostorije* čiji broj, veličina i oprema omogućava obavljanje klasičnih konsultacija, završnog ispita, rad nastavnog i administrativnog osoblja, kao i smještaj i održavanje integrisane računarske platforme za realizaciju DL-a; * *Pristup sopstvenoj i/ili drugim odgovarajućim bibliotekama* koje su specijalizovane za isporuku u e-obliku udžbenika i drugih nastavnih i naučnih publikacija.   Ustanova može van sjedišta da osnuje *konsultativne centre*, koji imaju pristup integrisanoj računarskoj platformi za realizaciju DL-a, na kojima se mogu obavljati:   * Klasične konsultacije; * Nastava za grupu studenata, posredstvom video konferencijskog sistema; * Završni ispiti. |
| **7.3.4. Informaciona infrastruktura** |
| Ustanova visokog obrazovanja obezbjeđuje *integrisanu računarsku platformu* koja omogućava realizaciju DL-a, što se odnosi na:   * *Smještaj, čuvanje i distribuciju* multimedijalnih nastavnih sadržaja; * *Jedinstveni korisnički interfej*s koji podržava sve kategorija korisnika (studente, nastavnike, administrativno-tehničko osoblje) i pruža odgovarajući sistem kontrole pristupa i zaštite sadržaja; * *Definisano ovlašćenje* za postavljane materijala od strane nastavnika i saradnika, administrativnog osoblja i studenata; * *Komunikaciju nastavnika i saradnika sa studentima* koja uključuje upotrebu elektronske pošte, diskusionih foruma i diskusija u realnom vremenu; * *Provjeru i ocjenjivanje studenata* (samoprovjera, provjere tokom nastave, online podnošenje izvještaja, ispit); * *Evidenciju pristupa sistemu* od strane svih korisnika.   Ustanova visokog obrazovanja *može* da obezbijedi i opremu koja omogućava i druge oblike DL-a, kao što su: javno emitovanje vremenski planiranog nastavnog događaja (emitovanje predavanja ili diskusija uživo ili video snimka). |
| **7.3.5. Nastvano osoblje** |
| * Ustanova visokog obrazovanja treba da ima kvalifikovano i kompetentno nastavno osoblje *(nastavnike i saradnike u nastavi-e-tutore)* za pripremu i izvođenje DL-a; * Nastavno osoblje je odgovorno za pripremu nastavnog materijala, praćenje napredovanja studenata, provjeru znanja i ocjenjivanje, kao i za usklađivanje svih aktivnosti u DL- procesu; * *Potreban broj* nastavnog osoblja za realizaciju studijskog programa DL-a utvrđuje se na isti način kao i za tradicionalnu nastavu (na osnovu potrebnog broja časova nastave i broja studenata). |
| **7.3.6. Nenastvano osoblje** |
| * Ustanova visokog obrazovanja koja akredituje program DL-a treba da ima *jedno stručno lice* koje je zaduženo za tehničku pripremu nastavnih materijala, *jedno stručno lice za administriranje sistema za tehničku podršku* procesu DL-a i *jedno administrativno lice* koji će biti zaduženo za administrativno-tehničku podršku studentima. |
| **7.3.7. Studenti** |
| * Upis studenata na studijske programe DL-a obavlja se po istim pravilima i kriterijumima koji važe za studijske programe koji se realizuju na tradicionalan način; * Studenti na programu DL-a obezbjeđuju materijalno-tehničke uslove (odgovarajuću opremu, pristup Internetu) da prate nastavni proces na daljinu; * Studenti upisani na DL-u imaju prohodnost za nastavak studija na odgovarajući program koji se izvodi na tradicionalni način i obrnuto, na način i pod uslovima definisanim aktima ustanove. |

|  |
| --- |
| **7.3.8. Provjera znanja i ocjenjivanje** |
| * Provjere se organizuju u skladu sa ishodima učenja prezentiranim u informacionim listama predmeta (usvojenim kod akreditacije). Provjere treba u potpunosti da odgovaraju dinamici organizacije nastave; * Za samostalne radove studenata definiše se njihovo:   + dostavljanje, provjeravanje i ispravljanje,   + ocjenjivanje, izvještavanje o rezultatima ocjenjivanja i arhiviranje; * Provjere znanja obuhvataju:   + kolokvijume i testove (u toku nastave),   + završni ispiti (nakon završetka nastave),   a organizuje se i polaže u sjedištu visokoškolske ustanove ili u konsultativnim centrima;   * Ukoliko se ispit organizuje u konsultativnim centrima, ustanova podnosi dokaze da su obezbijeđeni jednaki uslovi za polaganje ispita kao u sjedištu ustanove. |
| **7.3.9. Obezbjeđenje i unaprjeđenje kvaliteta** |
| * Ustanova u okviru strategije obezbjeđenja kvaliteta treba da usaglasi mjere za obezbjeđenje i unaprjeđenje kvaliteta DL-a. Za ove studije prati se kvalitet izvođenja nastave, obavljanje provjera znanja, uspješnost studenata u studiranju na pojedinačnim predmetima i u cjelini, *kvalitet pripremljenih materijala za učenje i akademske i administrativno-tehničke podrške studentima*. Za isti obim provjere planiraju se mjere za unaprjeđenje kvaliteta; * Ustanova sprovodi *postupak samovrjednovanja,* saglasno pravilima za interno obezbjeđenja kvaliteta, a obavezno u postupku reakreditacije studijskog programa na daljinu; * Ustanova priprema *izvještaj o samovrjednovanju* i javno ga objavljuje (web stranica ili na drugi način). |
| **7.3.10. Dokumentacija** |
| * Ustanova posjeduje relevantna pravila za implementaciju programa sa jasno definisanim pravilima za upis, sprovodjenje nastavnog procesa i izdavanje diploma; * Dvojezični dodatak diplomi sadrži i informaciju o željenim ishodima učenja. |
| **7.3.11. Primjeri dobre prakse** |
| * Potrebno je kod zahtjeva za akreditaciju navesti i slučajeve dobre prakse ustanova koje imolementiraju slične programe sa odredjenim nivoom uporedivosti po osnovu ciljeva programa, nastavnih planova i ishoda učenja. |

**7.4. Dopunsko objašnjenja smjernica za DL**

|  |
| --- |
| *U postupku pripreme, usvajanja i akreditacije programa koji se realizuju DL-om, ustanova visokog obrazovanja mora dokazati ispunjenost svih standarda za akreditaciju studijskih programa koji se realizuju na tradicionalan način i standarda za DL (opise, podatke i priloge kojima se dokazuje ispunjenost standarda, raspolaganje potrebnom opremom i tehnologijom procesa DL-a):*   * *Motive i ciljeve za realizaciju DL programa treba uskladiti sa usvojenom misijom, vizijom i ciljevima strategija razvoja visokog obrazovanje na nivou države/regiona/ lokalne uprave i ustanove;* * *Studije se mogu organizovati kao akademske ili primijenjene na osnovnim i postdiplomskim studijskim programima. Studijski programi mogu, ali ne moraju, da se poklapaju sa programima koje ustanova realizuje na tradicionalan način. Ukoliko se isti studijski program realizuje i na tradicionalni način, DL se računaju kao posebna nastavna grupa;* * *Za postojeće, modifikovane i nove studijske DL programe kompletan paket materijala za studije obavezno treba da bude unaprijed pripremljen i online dostupan. Paket materijala treba da je pogodan za DL; gradivo i alati treba da se metodički uklapaju; studentima treba omogućiti aktivno učenje i provjeru napredovanja; nastavnom osoblju treba omogućiti praćenje napredovanja i ocjenjivanje studenata. Kompletan paket treba da omogućava kontinuirano unaprjeđenje i razvoj pripremljenih materijala. Nastava se može izvoditi i u realnom vremenu, posredstvom video konferencijskog sistema;* * *Akademska podrška podrazumijeva sve vidove interakcije nastavnog osoblja (nastavnika i e-tutora) sa studentima. To uključuje, ali se ne ograničava, na: komunikaciju elektronskom poštom, komunikaciju u realnom vremenu, sms-poruke, komuniciranje putem messenger-a i chat-a, kroz webinar-e, moderiranje grupnih chart sesija, moderiranje aktivnosti na forumima, moderiranje aktivnosti na wiki sistemima, aktivnosti na socijalnim mrežama. U okviru podrške mogu se koristiti tehnike i alati kao što su simulacije, virtuelna laboratorija i virtuelni svijet;* * *Nastavno osoblje obuhvata potreban broj nastavnika koji, pored uobičajenih stručnih i pedagoških sposobnosti, treba da budu kompetentni za kreiranje paketa DL materijala (iskustvo u kreiranju materijala, posjedovanje sertifikata ili drugi dokazi o kompetencijama) i njegovu realizaciju (akademska podrška);* * *E-tutor je saradnik u nastavi koji vodi studente kroz cjelokupan proces učenja i najbliži je studentima. E-tutor treba da ima stručna znanja u oblasti koja je predmet izučavanja, kompetencije iz oblasti vaspitanja i kompetencije za kreiranje i realizaciju DL-a;* * *Ustanova treba da imenuje rukovodioca DL programa. Za svaki predmet mora da postoji izabrani nastavnik. Potreban broj nastavnika i e-tutora određuje se na osnovu broja studenata i predviđenog broja časova aktivne nastave. Aktivna nastava podrazumijeva različite vidove interakcije sa studentima u cilju podrške procesu učenja. Broj časova aktivne nastave prikazuje se u informacionim listama (elektronski formular);* * *Praćenje napredovanja i ocjenjivanje znanja studenata sprovodi se kroz različite forme provjera tokom nastave koje su prilagođene DL-u (kolokvijumi, testiranje, izrada projekata, seminarskih radova i domaćih zadataka, aktivnosti na forumima i wiki sistemima, portfolio, itd., i na završnom ispitu). Kolokvijumi i završni ispit prilagođeni su DL-u i mogu se polagati u sjedištu ustanove ili u konsultacionim centrima;* * *Diplomski ispit i odbrana završnog (diplomskog) rada/ispita obavezno se sprovode u sjedištu ustanove;* * *Studentima treba da se omogući upis na DL program pod istim uslovima koji važe za studijske programe koji se realizuju na tradicionalan način. Studenti upisani na DL imaju prohodnost za nastavak studija na program koji se izvodi na tradicionalni način i obratno, na način i pod uslovima definisanim aktima ustanove. Studenti moraju biti detaljno i jednoznačno informisani o uslovima i specifičnim zahtjevima DL-a, a posebno o materijalno-tehničkim uslovima (računarska oprema, pristup Internetu, …) koje treba sami da obezbijede da bi mogli da studiraju. U materijalu treba objasniti način informisanja studenata (veb-sajt studijskog programa ili na drugi način);* * *Prostor i oprema, koje ustanova treba da obezbijedi, po veličini i uslovima treba da omogućava obavljanje klasičnih konsultacija (ako za takve konsultacije postoji potreba), završnih ispita i završnog/diplomskog rada/ispita, rad nastavnog i administrativno-tehničkog osoblja, smještaj i održavanje integrisane računarske platforme za realizaciju DL-a;* * *Pristup sopstvenoj ili drugim odgovarajućim bibliotekama, a posebno organizovana isporuka udžbenika i drugih nastavnih i elektronskih publikacija u elektronskom obliku treba da bude obezbijeđen i prezentiran studentima;* * *Ustanova van sjedišta može da osnuje konsultativne centre koji imaju pristup integrisanoj platformi za DL u kojima se mogu obavljati klasične konsultacije, nastava preko konferencijskih sistema i ispiti;* * *Informaciona infrastruktura ustanove treba da sadrži integrisanu računarsku platformu koja omogućava: realizaciju DL-a i obezbjeđuje smještaj, čuvanje i distribuciju multimedijalnih nastavnih sadržaja, jedinstven i intuitivan korisnički interfejs, mogućnost definisanja različitih kategorija korisnika i odgovarajući sistem kontrole pristupa i zaštite sadržaja, mogućnost da različiti korisnici sami postavljaju materijale (online), različite oblike komunikacije nastavnika, saradnika i e-tutora sa studentima uključujući elektronsku poštu, diskusione forume i diskusije u realnom vremenu, provjeru i ocjenjivanje studenata na daljinu (mogućnost definisanja testova i testiranja, online podnošenje izvještaja i sl.), evidentiranje pristupa sistemu od strane svih korisnika. Ustanova može da obezbijedi i drugu opremu koja omogućava i druge oblike nastave na daljinu kao što su: snimanje i emitovanje nastavnog sadržaja, predavanja i diskusija stručnjaka i sl. Informacije o podršci treba da budu prezentirane studentima;* * *Administrativno-tehnička podrška podrazumijeva da se obezbijedi osoblje kompetentno da studentima pruža opšte informacije o organizovanju studijskog programa na daljinu, uslovima studiranja, načinu upisa, rokovima za polaganje ispita i sve druge administrativne informacije. Takođe, ustanova mora da obezbijedi osoblje kompetentno da studentima pruža tehničku podršku vezanu za okruženje za učenje na daljinu, što uključuje pomoć oko registrovanja i pristupa sistemu, korišćenja specifičnih alata, pitanja bezbjednosti i privatnosti na sistemu i dr. Informacije o podršci treba da budu prezentirane studentima;* * *Obezbjeđenje i kontrola kvaliteta za DL treba da bude u skladu sa strategijom obezbjeđenja kvaliteta u kojoj su definisani svi standardi i smjernice za kvalitet obrazovnog procesa, tijela ili organe sa jasno definisanim procedurama kontrole kvaliteta studijskih programa, uključujući DL. Ustanova sprovodi postupak samovrednovanja saglasno internoj politici obezbjeđenja kvaliteta, a obavezno u postupku reakreditacije studijskog programa na daljinu. Izvještaji o samovrednovanju se javno objavljuju (veb sajt ili na drugi način).* |

**7.5. RJEČNIK OSNOVNIH POJMOVA za DL**

|  |
| --- |
| **ADDIE model instrukcionog dizajna** je model kreiranja e-kurseva koji obuhvata međusobno integrisane korake: *analiza* – identifikovanje predznanja i obrazovnih potreba polaznika, kao i resursa; *dizajniranje/planiranje* – planiranje obrazovnih ciljeva, razvoj programa, planiranje nastavnih aktivnosti i sadržaja; *razvoj* – određivanje koraka učenja i kreiranje aktivnosti i kompletnih sadržaja, formiranje platforme učenja; *primjena* – osposobljavanje za korišćenje onlajn tehnologije, postavljanje sadržaja, metoda i načina provjere, *evaluacija* – sistematsko praćenje i mjerenje procesa i efekata kursa.  **Asinhrona komunikacija** je e-komunikacija studenata i nastavnika u vremenu koje svako pojedinačno bira. Ostvaruje se korišćenjem foruma, elektronske pošte, razmjene dokumenata, SMS-a i drugih alata.  **Dispozitiv (e-kursa)** u pedagoškom kontekstu predstavlja situacioni funkcionalno-bihejvioralni strukturni okvir ili ustrojstvo/sistem realizacije zadataka i aktivnosti, korišćenja e-tehnologije za realizaciju nastave i procedura evaluacije. Mogući dispozitivi e-kurseva: instrukcioni, kolaborativni i refleksivni dispozitiv (Fedeli & Rosi).  **E-nastava** obuhvata sistem aktivnosti studenata i nastavnika u nastavi podržan i oblikovan dostignućima informaciono-komunikacione tehnologije (elektronskim tehničkim rješenjima).  **E-odeljenje** (e-zajednica) je skup učesnika onlajn kursa, odnosno e-studenata, između kojih se uspostavlja nastavna interakcija i različiti oblici kooperativnog i kolaborativnog učenja radi ostvarivanja zajedničkih ciljeva učenja.  **Instrukcioni dizajn** je proces kreiranja e-kurseva u okviru koga se primjenjuju teorije učenja i teorije nastave, kao i različiti principi, metode i tehnike izvođenja nastave, a kojim se planiraju i razvijaju materijali za učenje i oblikuju procesi poučavanja i učenja u konkretnim nastavnim predmetima i nastavnim jedinicama (CARNet).  **Kolaborativno e-učenje** je filozofija e-učenja kao vrste interakcije i životnog stila osoba koje su odgovorne za svoje akcije, uključujući i poštovanje sposobnosti osoba sa kojima zajedno deluju (Panitz). Kolaborativno e-učenje ostvaruje se korišćenjem određenih e-tehnologija (na primjer: Wiki tehnologija).  **Kooperativno e-učenje** je učenje u okviru koga e-studenti postižu određene rezultate i zajedničke ciljeve putem zajedničkog rada članova grupe koji su ravnopravni, odnosno članova e-odjeljenja. Kooperacija se odnosi na tehnike postizanja ciljeva zajedničkim radom, a u procesu učenja obuhvata tehnike rada u odjeljenju i u direktnoj nastavi (licem u lice), i u e-nastavi. Kooperativno e-učenje je operacionalizovana struktura učenja.  **Scenario e-nastave/e-kursa** je priprema e-nastave/e-kursa kojom se određuju aktivnosti studenata, aktivnosti nastavnika i redosljed i povezanost tih aktivnosti, ciljevi i ishodi, postupci evaluacije.  **Sinhrona komunikacija** u e-nastavi/onlajn kursevima je komunikacija učesnika kursa i e-nastavnika u realnom vremenu (istovremeno). Ostvaruje se organizovanjem pričaonica, korišćenjem tehničke podrške (veb kamere, mikrofoni, telefoni), video-konferencijskom komunikacijom.  **Sistem za elektronsko učenje** je kompleksni sistem koji uz tehnološke komponente (infrastrukturu) uključuje i niz organizacionih, administracionih i instrukcionih komponenti za učenje na daljinu.  **Sistem za upravljanje elektronskim učenjem (LMS-Learning Management System), okruženje za elektronsko učenje (VLE***)* je softver koji omogućava servise za isporuku obrazovnog sadržaja, kolaboracije, praćenja aktivnosti studenata i ocjenjivanja znanja, kao i druge oblike podrške elektronskom učenju.  **Struktura onlajn kursa** – elementi kursa i njihova međusobna povezanost koja određuje interakciju e-nastavnika, e-studenta, nastavnih sadržaja, metoda i oblika nastave. Prema strukturi kursevi mogu da budu transmisivni, sveobuhvatni, individualizovani, kolaborativni (Fedeli & Rossi). |

**DODATNI STANDARD I SMJERNICE**

**ZA AKREDITACIJU STUDIJA NA ENGLESKOM JEZIKU**

**Standard 8. Akreditacija studijskih programa na engleskom jeziku**

|  |
| --- |
| **8.1. Uslovi za akreditaciju studijskog programa** |
| Studijski programi se mogu organizovati na engleskom jeziku, ako su ispunjeni svi uslovi koji važe za akreditaciju programa na crnogorskom jeziku, uz dodatni uslov da ustanova:   * Posjeduje svu relevantnu dokumentaciju za realizaciju programa/modula/kursa na engleskom jeziku; * Ispuni i posebne uslove, kako bi dokazala osposobljenost za organizovanje nastave na engleskom jeziku, i to da:   + ima dobro razvijenu studentsku mobilnost i mobilnost osoblja, kao i osposobljene profesionalne servise za pružanje pomoći i savjeta u programima mobilnosti,   + razmatra i rješava potrebe dolazećih studenata, na raznim nivoima studija, u toku planiranja i organizovanja nastave na engleskom jeziku,   + posjeduje efikasan proces prikupljanja i analiziranja podataka koji se odnose na interesovanje i broj dolazećih studenata na predmetima/modulima/studijskim programima.   Za organizaciju ovih studija, studenti i nastavno osoblje treba da posjeduju potreban nivo znanja engleskog jezika. |

**8.2. SMJERNICE ZA STUDIJSKE PROGRAME NA ENGLESKOM JEZIKU**

|  |
| --- |
| **8.2.1. Organizacija nastave** |
| Nastava na engleskom jeziku se može organizovati za:   * Kompletan studijski program, * Pojedinačne module studijskog programa, * Pojedinačne predmete studijskog programa. |

|  |
| --- |
| **8.2.2. Jezička osposobljenost** |
| Nivo poznavanja jezika od strane studenata i nastavnog osoblja, treba da bude jasno propisan u institucionalnim aktima, i to:   * Za studente prvog i drugog ciklusa studija (osnovne i postdiplomske studije), najmanje sertifikat izdat od strane licencirane ustanove (centar za jezike na univerzitetu ili druga licencirana akademska ustanova za engleski jezik), kojim se potvrdjuje nivo poznavanja engleskog jezika (najmanje CEF-nivo B2); * Za studente trećeg ciklusa (doktorske studije), sertifikat o polaganju TOEFL testa, ograničene validnosti (do dvije godine), sa definisanim minimalnim osvojenim brojem poena i to:   + Papirna verzija testa 550, kompjuterska verzija testa 213, internet verzija testa 79-80 poena, ili   + originalni akademski IELTS test, ograničene validnosti (do dvije godine), sa definisanim minimalnim potrebnim brojem poena 6,0 ili   + Cambridge/Oxford akademski test sa definisanim nivoom poznavanja (A ili B); * Za nastavno osoblje je potrebna formalna potvrda o znanju jezika, npr. CEF nivo B 2.1, ili setifikat o višem srednjem akademskom engleskom jeziku, sertifikat o poznavanju engleskog jezika struke; * Kao ekvivalent formalnoj potvrdi za nastavnike, uzima se u obzir broj radova objavljenih u časopisima sa SCI liste na engleskom jeziku (minimalno 2), kao i broj usmenih prezentacija na engleskom jeziku na internacionalnim konferencijama (minimalno 3), predavačko iskustvo na engleskom jeziku na stranim univerzitetima ili dugoročna akademska mobilnost. |

|  |
| --- |
| **8.2.3. Priprema dokumentacije za akreditaciju** |
| Dokumentacija se priprema u skladu sa potrebama zahtjeva za:   * Akreditaciju studijskog programa na engleskom jeziku koji je prethodno akreditovan na crnogorskom jeziku, * Akreditaciju novog studijskog programa na engleskom jeziku.   U prvom slučaju, Agencija za kontrolu i obezbjeđenje kvaliteta visokog obrazovanja (u daljem tekstu: Agencija) imenuje akreditacionu komisiju koja ocjenjuje samo ispunjenost kriterijuma za jezičku osposobljenost. Ustanova koja podnosi zahtjev priprema izvještaj na engleskom jeziku, sa fokusom na jezičku osposobljenost nastavnog osoblja i studenata. Nije potrebno da ustanova prolazi kompletan postupak akreditacije studijskog programa, ako se akreditacija na engleskom jeziku sprovodi za period u kojemu važi akreditacija/reakreditacija na crnogorskom jeziku, već se primjenjuje sljedeći postupak:   * Agencija formira akreditacionu komisiju od tri člana, od kojih je, najmanje, jedan sa akademskim zvanjem iz oblasti lingvistike engleskog jezika (na osnovu preporuke ustanove, Agencija može imenovati člana komisije sa akademskim zvanjem iz oblasti lingvistike i van postojeće ekspertske liste), * Komisija priprema izvještaj Agenciji u skladu sa smjernicama 8.2.2. za jezičku osposobljenost studenata i nastavnog osoblja.   Za akreditaciju novog studijskog programa na engleskom jeziku, zahtjev se priprema prema formi koja se primjenjuje u procesu akreditacije studijskih programa na crnogorskom jeziku, dopunjen sa podacima predviđenim standardom 8. Kompletan zahtjev za akreditaciju studijskog programa priprema se dvojezički: na crnogorskom i engleskom jeziku. |

|  |
| --- |
| **8.2.4. Odluka o akreditaciji** |
| * Odluka o akreditaciji se donosi nakon sprovedene procedure koja je analogna proceduri za akreditaciju programa na crnogorskom jeziku. |

|  |
| --- |
| **8.2.5. Izdavanje dokumenata** |
| * Za izdavanje dokumenata ustanova treba da ima propisanu proceduru, izgled i sadržaj dokumenata u dvojezičnoj formi: *Prepis ocjena* (modul/predmet), *diploma i dodatak diplomi* (studijski program). |

|  |
| --- |
| **8.2.6. Zajednički studijski programi i izdavanje zajedničke diplome** |
| Studijski program koji zajedno organizuju dvije ili više ustanova visokog obrazovanja (u daljem teksti: ustanove-partneri) može biti akreditovan ako je:   * Plan realizacije programa detaljno prikazan, sa podacima za dio programa koji se izvodi zajednički i djelovima programa koji su u nadležnosti pojedinačnih ustanova-partnera; * Akreditacija zajedničkih programa završava se po istoj proceduri kao i u slučaju zahtjeva od pojedinačne ustanova (organizacione jedinice); * U postupku akreditacije zajedničkih programa partnerskih ustanova iz različitih zemalja, svaka ustanova treba da završi nacionalni postupak i posjeduje pozitivnu odluku od strane nacionalnih akreditacionih tijela; * Akreditaciji zajedničkih programa prethodi bilateralni/multilateralni sporazum o zajedničkom programu; * Prijava za akreditciju treba da sadrži i precizan plan mobilnosti studenata i nastavnog osoblja, kao i broj nacionalnih i internacionalnih studenata koji se upisuju na studijski program.   Zajedničke diplome se izdaju studentima koji su završili zajednički program (pohađali nastavu i položili ispite) na svakoj od ustanova-partnera akreditovanih za realizaciju zajedničkog studijskog programa. Diplomu potpisuju ovlašćena lica svih ustanova-partnera uključenih u realizaciju zajedničkog studijskog programa. |

**DODATNI STANDARD I SMJERNICE**

**ZA AKREDITACIJU DOKTORSKIH STUDIJA**

**Standard 9. akreditacijA PROGRAMA doktorskIH studija [[12]](#footnote-12)**

|  |
| --- |
| **9.1. Koncept za akreditaciju doktorskih studija** |
| U skladu sa ciljevima i sadržajem doktorskih studija, standard i smjernice za njihovu akreditaciju ne treba da sadrže „detaljno specificiranu listu" kriterijuma. Umjesto toga, treba identifikovati i prikazati dostignuća ustanove koja se smatraju od suštinskog značaja za uspjeh programa doktorskih studija. Potencijal za uspjeh ustanove treba da se zasniva na dostignućima u oblastima postojećih (već akreditovanih) programa, kao i realne mogućnosti u oblastima novih programa. To znači, očekuje se od ustanove da, uz adekvatan standard i smjernice za neophodne informacije, može odlučiti kako da predstavi svoje ciljeve i načine kako ih najbolje može postići. Ujedno, smatra se da će takve informacije biti dovoljnje komisiji za akreditaciju da sagleda program i predloži argumentovanu fer odluku, bez isključivog oslanjanja na kvantitativne indekse ili na, evantualno restriktivne, nivoe kod određenih kriterijuma.  Zaštita interesa programa i njegova prezentacija javnosti biće osigurana kreiranjem procedure koje koriste fer i razumne metode za ocjenu:  **-I-**   1. Jasnih, dosljednih i cjelishodnih institucionalnih i programskih ciljeva i zadataka, 2. Kvaliteta nastave i istraživanja za postizanje ishoda u vezi sa ovim ciljevima i zadacima, 3. Sposobnosti programa da ostvari zadatke i postigne ciljeve, 4. Vjerovatnoće da će se takvi ishodi konstantno pratiti.   **-II-**   1. Dokumentovane prezentacije najznačajnijih dostignuća u periodu od najmanje pet godina, koja su priznata u široj naučnoistraživačkoj javnosti**.** |

|  |
| --- |
| **Osnovni podaci o doktorskim studijama** |
| Podaci o studijama sadrže:   * Naziv studija, * Orijentaciju na istraživačku/e oblast/i, * Planiranu realizacju nastave (klasično/studije na daljinu), * Završni nivo (stepen), * Trajanje studija i potreban broj kredita (prema ECTS-u), * Očekivani uslovi za pristup programu studija, * Planirana studijska godina početka programa i datum kad je planirano da se program javno prezentira, * Iznos i tip taksi i naknada (školarina). |

|  |
| --- |
| **9.2. Pravo za akreditaciju doktorskih studija[[13]](#footnote-13)** |
| Preduslov za akreditaciju je da su tijelo koje donosi odluku i ustanova koja kandiduje program nadležni za akreditaciju doktorskih studija, tj:   1. Program doktorskih studija treba da bude predložen od ustanove visokog obrazovanja, koja ispunjava uslove za akreditaciju, tako da program može biti ocijenjen i podržan za akreditaciju od nacionalnog/međunarodno priznatog akreditacionog tijela. 2. Program je integralni dio misije ustanove koja ga predlaže. Preduslov je i da u budžetu i planovima ustanove program bude prepoznat tako da može ostvariti svoje ciljeve i ciljeve ustanove.   **Opis stanja**  Ustanova treba da dokumentuje da je istraživačka strategija i cilјevi doktorskih studija u skladu sa strateškom orijentacijom ustanove i nacionalnom strategijom u oblasti obrazovanja i istraživanja. Takođe, ustanova treba da dokumentuje progres u realizaciji strateških ciljeva u periodu koji nije kraći od vremena predviđenog za akreditaciju/reakreditaciju studijskog programa.   1. Program mora da ima dovoljan broj studenata, infrastrukturu i opremu, neophodne da se obezbijedi adekvatna stručna komunikacija, povezivanje i podrška studentima.   **Opis stanja**   * Prikazati postojeće podatke o doktorskim programima: naučne oblasti iz kojih se realizuju, broj upisanih kandidata i njihov raspored po godinama, broj završenih studenata u periodu od prethodne reakreditacije; * Za program koji se akredituje prikazati broj upisanih i diplomiranih studenata osnovnih studija u datoj naučnoj oblasti za period od najmanje dva ciklusa (6 godine) i broj upisanih i diplomiranih studenata na postdiplomskim magistarskim studijama u datoj naučnoj oblasti za period najmanje jednog ciklusa (2 godine).  1. Program zahtijeva da svaki student ima prethodno završene studije sa najmanje 300 ECTS kredita (ili tome ekvivalentan završeni obim studija). 2. Program nema diskriminatorsku politiku i uslove rada, a izbjegava i bilo kakve radnje koje bi ograničile pristup programu, napredovanje i završetak studija koje nijesu relevantne za uspjeh studenata. 3. Program se pridržava propisanih procedura koje ga čine dostupnim svim zainteresovanim kandidatima, kroz formalno usvojenu politiku i procedure odlučivanja za:    * akademske uslove kod pristupa programu i prethodno završeni stepen studija,    * administrativnu pomoć i finansijske uslove,    * studentsku evaluaciju uslova,    * povratne informacije,    * razmatranje produžetka i raskida donešenih odluka kod procesa i žalbenih postupaka za studente i ustanovu,    * politika i procedura su u skladu sa politikom na drugim ciklusima studija u istoj ustanovi. |

|  |
| --- |
| **9.3. Institucionalna podrška** |
| Ustanova visokog obrazovanja je univerzitet koji ima akreditovane obrazovne programe, obezbijeđene adekvatne objekte, administrativnu i infrastukturnu podršku za efikasan rad.  **Opis stanja**   * Ustanova u svome radu ostvaruje jedinstvo obrazovnog, naučnoistraživačkog i profesionalnog (stručnog) rada koji se progresivno razvija u svakoj studijskoj godini; * Ustanova permanentno osmišlјava, priprema i realizuje naučnoistraživačke, stručne i druge vrste programa, kao i nacionalne i međunarodne naučne projekte; * Ustanova sistematski prati i ocjenjuje obim i kvalitet istraživačkog rada nastavnika i saradnika; * Sadržaj i rezultati naučnih, istraživačkih i stručnih aktivnosti ustanove usklađeni su sa njenim strateškim cilјevima, kao i sa nacionalnim i evropskim cilјevima i standardima visokog obrazovanja i istraživanja; * Znanje koje se stiče na ustanovi realizacijom određenih naučnih, istraživačkih i profesionalnih aktivnosti, aktivno se uklјučuje u postojeći nastavni proces; * Ustanova podstiče svoje zaposlene da se aktivno bave naučnim, istraživačkim i profesionalnim radom i da u kontinuitetu objavlјuju rezultate svoga rada.   Ako je planirano da program realizuju dvije ili više ustanova, ugovorom se reguliše odgovornost kod administrativnih obaveza, nastave i nadzora, koji potpusuje svaka ustanova, sa predviđenim redovnim obnavljanjem ugovora ne rjeđe od perioda predviđenog za akreditaciju doktorskih studija. Takođe, potrebno je da se:   1. Program podržava i čini dostupnim zainteresovanim kandidatima kroz formalno propisanu politiku i procedurama koje regulišu zahtijevani stepen, pristup i upis, administrativnu i finansijsku pomoć; 2. Laboratorije za doktorska istraživanja treba da budu osposobljene za realizaciju širokih istraživanja i da ispunjavaju najviše profesionalne standarde; 3. Za studente doktorskih programa treba da je dostupna savremeno opremljena biblioteka, IT podrška i kancelarijske prostorije. Pored potrebnog broja referentnih knjiga, biblioteka treba da obezbijedi pristup širokom spektru online časopisa. Studentima treba da budu dostupne sve potrebne IT usluge.   **Opis stanja**   * Ustanova analizira strukturu i resurse (laboratorije, opremu, istraživače, biblioteku, časopise, baze podatka...) za ostvarivanje i organizovanje bazičnih, razvojnih i primijenjenih istraživanja i stručnog rada i dokazuje da postojeće strukture za realizaciju i organizovanje naučnoistraživačkog i stručnog rada odgovaraju normativima; * Ustanova navodi listu projekata koje finansira Ministarstvo za nauku, Ministarstvo kulture, projekte koji se finansiraju iz međunarodnih fondacija, a čiji su rukovodioci nastavnici stalno zaposleni u jedinici u sastavu univerziteta; * Ustanova prilaže i listu projekata koji obezbjeđuju transfer tehnologije u relevantnim industrijama, poslovnim zajednicama i neprofitnim organizacijama; * Ustanova navodi dokaze o intenzivnoj međunarodnoj saradnji u oblasti obrazovanja i istraživanja.  1. Za realizaciju programa doktroskih studija ustanova raspolaže akademskim osobljem sa dokazanim i priznatim visoko rangiranim profesionalnim referencama u oblastima kojoj pripada studijski program, odnosno kojoj odgovaraju ciljevi programa.   **Opis stanja**   * Ustanova potvrđuje da se kriterijumi koji se odnose na naučnoistraživački i stručni rad za izbor u zvanje nastavnika, dosljedno primenjuju i da su u skladu sa dobrom praksom visokorangiranih univerziteta (angažovani nastvanici imaju najmanje po tri rada u SCI i SSCI indeksiranim časopisima). * Ustanova dokumentuje da je imenovanje mentora na doktorskim studijama u skladu sa važećim standardima za doktorske studije u okviru obrazovno-naučne oblasti (najmanje tri rada u SCI i SSCI indeksiranim časopisima, od kojih je najmanje jedan iz uže oblasti doktorske disertacije).  1. U slučaju da ustanova nema sve resurse potrebne za postizanje ciljeva i ishoda programa doktorskih studija, jedinica treba da razvije i dokumentuje plan za nabavku nedostajućih sredstava putem ugovora za eksternu finansijsku, tehničku ili drugu pomoć.   **Dokumentacija**   1. Spisak naučnoistraživačkih projekata u peridu od pet godina, 2. Spisak tekućih naučnoistraživačkih projekata, čiji su rukovodioci zaposleni nastavnici angažovani na doktorskim studijama, 3. Spisak radova nastavnika i saradnika planiranih za nastavu na doktorskim studijama u SCI i SSCI indeksiranim časopisima u prethodnih pet godina, 4. Spisak odbranjenih doktorskih disertacija u prethodnih pet godine sa brojem radova iz oblasti rezultata doktorskih disertacija koji su objavlјeni SCI i SSCI indeksiranim časopisima, 5. Spisak tekućih stručnih projekata čiji su rukovodioci zaposleni nastavnici angažovani na realizaciji doktorskih studija, 6. Pregled nagrada i priznanja nastavnika, saradnika i studenata za ostvarene rezultate u naučnoistraživačkom radu. |

|  |
| --- |
| **9.4. Plan i program studija** |
| Nastavni plan i program mora da pokaže težnju za izvrsnost i ostvarivanje obrazovnih ciljeva:   1. Upravljanje kvalitetom treba da usmjeri ciljeve programa prema novim pristupima u teorijskom i praktičnom istraživanju. Kvalitet treba da se dokaže kod rezultata i integracije različitih komponenti istraživanja kao što su projektovanje, statistička obrada (ako je sastvani dio obrade rezultata), prikazivanja rezultata i etike istraživanja. Obrazovanje treba da se zasniva na didaktičkim metodama za laboratorijsko istraživanje, nadzor i donošenje zaključaka, odgovornosti za planiranje istraživačkog zadatka, prezentaciju rezultata i nastavne vještine; 2. U ostvarivanju ciljeva, doktorske studije treba da sprovedu jasan i koherentan nastavni plan i programe koji obezbjeđuju sve preduslove da studenti mogu steći i pokazati suštinsko razumijevanje teorijskih, metodoloških i naučnoistraživačkih metoda.   **Dokumentacija**  Prikazati planirano povezivanje ciljeva programa u oblasti obrazovanja i istraživanja (upravljanje kvalitetom, novi pristupi u teorijskom i praktičnom obrazovanju, kvalitet istraživanja, integracija različitih komponenti) sa sadržajem kurikuluma. |

|  |
| --- |
| **9.5. Servisi** |
| Prikazati i dokumentovati sadržaj servisa ustanove za podršku programu doktorskih studija. Program treba da pokaže da se obrazovanje, istraživanje i komunikacija zasnivaju na međusobnom poštovanju i profesionalnom odnosu između studenata doktorskih studija i ustanove. To znači da:   * Kompletna komunikacija treba da bude kolegijalna i sprovedena na način koji odražava najviše standarde. Program bi trebalo da poštuje individualnu raznolikost; * Program treba da obezbijedi kandidatu adekvatano mentorstvo (vođenja i nadzor); * Kod prijema, program objezbeđuje kandidatima pisane procedure za zahtjeve ustanove i očekivanja u pogledu mogućnosti. Program treba da obezbijedi mogućnost pismenog obavještenja o svim problemima sa pružanjem mogućnosti da ih studenti prezentiraju i rasprave sa osobama koje su zadužene za program, kao i da im se dostavljaju povratne informacije o preduzetim korektivnim mjerama. |

|  |
| --- |
| **9.6. Obezbjeđenje kvaliteta** |
| Opisati i dokumentovati elemente obezbjeđenja kvaliteta nastave i istraživanja na programu doktorskih studija, i to:   1. Program treba da pokazuje posvećenost izvrsnosti kroz periodične sistematske preglede ciljeva i zadataka, modele obrazovanja, nastavni plan, programe, podatka o ishodimi i da osigura njihovu adekvatnost; 2. Program ima kompletnu politiku prijema, administrativnu podršku, finansiranje, ocjenu rezultata, razmatranje i prestanak važenja odluka, u skladu sa drugim programima na ustanovi, kao i odgovornosti i ličnom razvoju; 3. Ustanova vodi evidenciju ponude nastavnih planova i programa, prisustva i aktivnosti studenata, evaluacije koja se odnosi na upis, procjene, rezultate, povratne informacije kandidatima, veze sa bivšim studentima; 4. Mora da postoje procjene za kontinuirano i sistematsko razmatranje djelotvornosti programa. Program treba da definiše niz mjera za ishode, koristeći periode od nekoliko poslednjih godina za dokumentovanje i analizu podataka. |

|  |
| --- |
| **9.7. Primjeri dobre prakse** |
| Obrazložiti postojeće sisteme obrazovanja i ustanove visokog obrazovanja sa već implementiranim sličnim studijskim programima. Za uporedne primjere prikazati:   * + Sličnosti i razlike osnovnih ciljeva doktorskih studija,   + Sličnosti i razlike ishoda učenja doktorskih studija,   + Sličnosti i razlike nastavnog plana i programa doktorskih studija. |

**DODATNI STANDARD I SMJERNICE**

**ZA AKREDITACIJU STUDIJSKIH PROGRAMA ZA INICIJALNO OBRAZOVANJE NASTAVNIKA**

**Standard 10. akreditacijA studijskih programa za inicijalno obrazovanje nastavnika[[14]](#footnote-14)**

|  |  |
| --- | --- |
| **Studijski program za inicijalno obrazovanje nastavnika rezultira kvalifikacijom koja se postiže nakon drugog ciklusa studija (ukupno 300 ECTS) i koja daje nastavničke kompetencije i kompetencije struke (predmeta) koje se stiču i kroz praktični rad u osnovnim i srednjim školama.** | |
| **Smjernice:**  Standard se primjenjuje na studijske programe čija je izlazna kvalifikacija nastavnik (učitelj, profesor i sl.), i to predmetni nastavnik u osnovnoj i srednjoj školi. Ovakvi programi bi u postupku akreditacije i reakreditacije trebali ispuniti uz sve osnovne standarde za akreditaciju studijskih programa i ovaj dodatni standard.  Uzimajući u obzir da se kvalifikacija nastavnika stiče nakon drugog ciklusa visokog obrazovanja (master studiji – ukupno 300 ECTS), strogo formalno gledano ovi dodatni standardi bi se odnosili na akreditaciju master studija. Standard se može odnositi i na integrisane (petogodišnji) studije prvog i drugog ciklusa, na studije drugog ciklusa koji sadrži potrebne ishode učenja (koji pokrivaju srodne nastavne planove i programe u osnovnim i srednjim školama, kao i ishode koji se odnose na kompeticije nastavnika – psihološke, pedagoške, didaktičke i metodičke), kao i na studije drugog ciklusa koji sadrži dio potrebnih ishoda učenja ukoliko je kroz pristupnu politiku regulisano da se primaju samo oni studenti koji su u prvom ciklusu studija postigli nedostajući obim ishoda učenja, tako da u ukupnom zbiru postignu minimalno 60 ECTS-a psiholoških, pedagoških, didaktičkih i metodičkih sadržaja. To se takođe odnosi i na potreban obim prakse u školi – potrebno je u ukupnom obimu petogodišnjih studija imati 150 časova provedenih u školama. Za slučaj da visokoškolska ustanova akredituje program drugog ciklusa za inicijalno obrazovanje nastavnika koji u cjelosti obuhvata obim ishoda učenja koji se odnose na predmetne i nastavničke kompetencije, kao i ukupan obim didaktičke i metodičke prakse, pristup takvome studiju treba omogućiti samo studentima koji su završili prvi ciklus ili pedagoškog ili smjera srodnog predmetnom programu (npr. matematika, biologija, historija, geografija, i sl.).  Visokoškolska ustanova koja izvodi studijski program za inicijalno obrazovanje nastavnika treba da ima barem jednog izabranog nastavnika za metodiku nastave za svaku predmetnu oblast iz koje se programi izvode. Nastavnik bi bio zadužen za predmete koji se odnose na metodiku nastave, kao i metodičku školsku praksu u školi. Kod izbora nastavnika za metodiku nastave trebaju da se uzmu u obzir iskustvo u radu u školi, te potreban broj relevantnih publikacija iz oblasti metodike nastave određene predmetne oblasti. U idealnom slučaju nastavnik metodike nastave je stekao obrazovanje iz predmetne oblasti, a doktorat iz metodike nastave ili obrnuto.  Ustanova visokog obrazovanja koja izvodi studijski program za inicijalno obrazovanje nastavnika treba da ima zaključene sporazume (ugovore) sa školama o izvođenju školske prakse. Predmet tih ugovora treba da bude i imenovanje mentora (kvalifikovani nastavnici predmetne oblasti, pedagozi ili drugi stručni saradnici).  Preporučuje se ustanovama visokog obrazovanja primjena modularnog pristupa, gdje bi se psihološke, pedagoške, didaktičke i metodičke kompetencija postizale kroz određene module. Ti moduli mogu biti i izborni, omogućavajući studentima fleksibilnost. | |

1. ***Standards and guidelines for quality assurance in the European Higher Education Area,*** *DRAFT, Endorsed by the Bologna Follow-Up Group on 19 September 2014.* [↑](#footnote-ref-1)
2. *Oblasti su: Prirodne nauke, Tehničko-tehnološke nauke, Medicinske nauke, Društvene nauke, Humanističke nauke, Biotehničke nauke, Umjetnost, Interdisciplinarni programi.* [↑](#footnote-ref-2)
3. *Za studijske programe koji se organizuju* ***na engleskom jeziku*** *predviđen je poseban standard.* [↑](#footnote-ref-3)
4. *Za* ***učenje na daljinu*** *postoji posebni standard.* [↑](#footnote-ref-4)
5. *Za* ***doktorske******studije*** *postoji dopunski standard.* [↑](#footnote-ref-5)
6. *Zakon o visokom obrazovanju (»Službeni list CG«, broj 55/18 )* [↑](#footnote-ref-6)
7. *Learning Outcomes in Quality Assurance and Accreditation, Principles, recommendations and practice, The European Consortium for Accreditation in higher education, 2013.* [↑](#footnote-ref-7)
8. *Dablinski deskriptori su generičke (tj. nevezane za predmete) izjave o tome šta su tipična očekivanja u smislu uspjeha i sposobnosti vezanih za kvalifikacije koje predstavljaju završetak svakog od bolonjskih ciklusa. Sastoje se od sljedećih elemenata: znanje i razumijevanje, primjena znanja i razumijevanja, generičke kognitivne vještine, donošenje sudova, sposobnosti komuniciranja i vještine učenja, autonomna odgovornost studenta i rad sa drugima.* [↑](#footnote-ref-8)
9. *Praktična znanja, vještine i kompetencije, u skladu sa Zakonom o visokom obrazovanju član 81 („Službeni list CG 55/18,), treba da budu sastavni dio obrazovnog procesa. Zbog značaja i obima, ovaj dio obrazovanja zahtijeva poseban standard.* [↑](#footnote-ref-9)
10. *Standard za DL je obavezan za akreditaciju studijskih programa kod kojih je planirana DL nastava (kompletno ili na pojedinim modulima, predmetima, tematskim oblastima).*  [↑](#footnote-ref-10)
11. *Regulativom za akreditaciju studijskih programa na daljinu bavio se i TEMPUS projekat 511126-TEMPUS-1-2010-1-RS-TEMPUS-SMGR, 2013.*  [↑](#footnote-ref-11)
12. *Uporedni primjer:Standards and Procedures for Graduate Study at UCLA, Updated, Mart 2015* [↑](#footnote-ref-12)
13. *Pravilima za akreditaciju doktorskih studija u prethodnom periodu bilo je predviđeno da to može samo univerzitet, dok Zakonom o visokom obrazovanju (SLCG br. 55/18) to sada mogu sve ustanove* [↑](#footnote-ref-13)
14. Standard je razvijen kroz projekat “Integracija ključnih komptenecija u obrazovni sistem Crne Gore (ICEKS)”, Ministarstvo prosvjete, nauke, kulture i sporta [↑](#footnote-ref-14)